Մարատ Հալաջյան

Մարատ Հալաջյան (), հաղորդավար, ՀԽՍՀ վաստակավոր արտիստ, Հայաստանի ռադիոյի և հեռուստատեսության պետական կոմիտեի հաղորդավար, ԽՍՀՄ Ժուռնալիստների միության և Հայաստանի թատերական ընկերության անդամ։

Կենսագրություն 
Ծնվել է 1920 թվականի դեկտեմբերի 30-ին Երևանում։ 1940 թվականին ավարտել է Երևանի թատերական ստուդիա-ինստիտուտը, այնուհետև նշանակվել է Արտաշատի դրամատիկական թատրոնի դերասան։

1941 թվականին, երբ սկսվում են Երկրորդ համաշխարհային պատերազմի Արևելյան ռազմաճակատի («Հայրենական մեծ պատերազմ», 1941-1945) գործողությունները, կամավոր մեկնում է առաջնագիծ։ Լենինգրադի մատույցներում բլոկադայի ժամանակ Հալաջյանը ղեկավարել է սակրավորների ջոկատը։ 1942 թվականի հոկտեմբերի 30–ին, նա ծանր վիրավորվում է և փշրված մարմնով 1943 թվականի ապրիլին տուն վերադարձել։

Կինոստուդիայում կարճ ժամանակ աշխատելուց հետո, դերասան Հրաչյա Ներսիսյանի խորհրդով, 1945 թվականին ընդունվում է Հայաստանի Հեռուստատեսության և Ռադիոյի պետական կոմիտե, որպես հաղորդավար, խմբագիր։

Հանդիսացել է բազում փաստագրական և հայերեն կրկնօրինակված ֆիլմերի հաղորդավար («Սայաթ-Նովա», «Շիրակի մեղեդիները», «Պոեմ Հերոսական») և այլ ֆիլմերում։ Մարատ Հալաջյանը եղել է ռադիո և հեռուստատեսության ռեժիսորների նախապատվելի հաղորդավարներից։ Նրան են հանձնարարվել կարդալու ամենաբարդ և պատասխանատու նյութերը, կառավարական կարևորագույն հաղորդագրությունները, տոնական օրերի ռեպորտաժները, գեղարվեստական գործերը։

Եղել է թատերական միության անդամ, ԽՍՀՄ ժուռնալիստների միության անդամ (1969), նրա նովելներն ու պատմվածքները տպագրվել են ինչպես հանրապետական, այնպես էլ միութենական թերթերում։

Վախճանվել է Երևանում 1971 թվականի մայիսին 26 ին կյանքի 51-րդ տարում։

Պարգևներ, մրցանակներ 
Որպես բարձր կարգի ավագ հաղորդավար արժանացել է հանրապետության մշակույթի նախարարության, համամիութենական ռադիոյի պատվոգրերին, իսկ Հայկական ԽՍՀ Գերագույն խորհրդի 1967 թվականի մայիսի 5–ի հատուկ հրամանագրով արժանացել է հանրապետության վաստակավոր արտիստի պատվավոր կոչման։ Պարգևատրվել է «Կարմիր Աստղ» շքանշանով (1946), մեդալներով, պատվոգրերով։

Հաղորդումներ և ֆիլմեր 
 Ռադիոհաղորդում «Երգի Հռիփսիմե» 
 Դրվագ «Պոեմ հերոսական» ֆիլմից 
 «Պոեմ հերոսական» 
 «Սայաթ-Նովա» 
 «Շիրակի մեղեդիներ»

Ծանոթագրություններ 

ՀԽՍՀ վաստակավոր արտիստներ
Հայ հաղորդավարներ
Երևանի թատրոնի և կինոյի պետական ինստիտուտի շրջանավարտներ
Հայրենական մեծ պատերազմի մասնակիցներ